SKRIFTLIG FORESPØRGSEL E-0422/03

af Erik Meijer (GUE/NGL) til Kommissionen

(17. februar 2003)

Om: Den obstruerede og derfor i praksis fejlslagne fredsaftale efter borgerkrig og diktatur i Guatemala

1. Erindrer Kommissionen, at der i den mellemamerikanske stat Guatemala fra 1954 til 1996 udspillede sig en permanent og voldelig magtkamp med 200 000 dødsofre mellem på den ene side en regering, som var nært allieret med militæret og udenlandske virksomheder, og på den anden side den fortrinsvis indianske befolkning i landdistrikterne og en del af arbejderne i byerne, og at magtkampen blev bragt til ophør med undertegnelsen af en fredsaftale og nedsættelsen af en sandhedskommission?

2. Er Kommissionen bekendt med FN-observatørers konklusioner gående ud på, at staten ganske vist ikke længere som tidligere er direkte ansvarlig for den massive overtrædelse af menneskerettighederne, men at det ikke desto mindre i de seneste tre år igen er gået i den forkerte retning i den forstand, at henstillingerne i den afsluttende rapport fra sandhedskommissionen (bl.a. en undersøgelse af 50 000 forsvundne personers skæbne) ikke bliver ført ud i livet, at der ikke opbygges noget uafhængigt retsvæsen, at regeringen ikke indleder en dialog med befolkningen, at journalister og andre, som beskæftiger sig med menneskerettigheder, udsættes for trusler, at ugerninger begået tidligere forbliver ustraffet, at militærbudgettet er vokset stærkt på bekostning af sociale udgifter, at der stort set ikke er skabt mulighed for at inddrage den indianske befolkning og styrke dens social-økonomiske stilling, at der i provinsen Quiché er blevet lynchet en stort antal politiske modstandere af den herskende gruppe, at militærets indflydelse på regeringen er øget, og at væbnede grupper med forbindelser til hæren fortsat opretholder stor indflydelse i landdistrikterne, uden at regeringen har vilje og midler til at gribe ind mod dette?

3. Er det Kommissionens opfattelse, for så vidt som EU via udviklingsrelationer og handelsforbindelser kan udøve nogen indflydelse, at en tilbagevenden til diktatur og borgerkrig i Guatemala må søges undgået på enhver tænkelig måde?

Kilde: TV Nederland 2, indslag i aktualitetsprogrammet Twee Vandaag den 3. januar 2003.

Samlet svarafgivet på Kommissionens vegne af Christopher Pattenpå skriftlige forespørgsler E-0422/03 og E-0423/03

(26. marts 2003)

Kommissionen har støttet forsonings- og demokratiseringsprocessen i Guatemala politisk og finansielt siden 1980erne og overvåger situationen i landet meget nøje.

Der er inden for EU og i det internationale samfund generelt enighed om, at visse vigtige elementer i de reformer, der ifølge fredsaftalen fra 1996 skulle gennemføres for at løse de strukturelle problemer, der er årsag til den interne konflikt, på trods af visse fremskridt stadig ikke er opfyldt. Endvidere underminerer den manglende overholdelse af aftalen om oprindelige folks identitet og rettigheder landets udvikling og en reel integration af de oprindelige folk.

Mange internationale observatører, herunder Minugua (FN's mission til observation af fredsprocessen i Guatemala), har påpeget, at de positive skridt, der er taget i de senere måneder, er blevet overskygget af bekymrende tendenser m.h.t. den offentlige sikkerhedssituation og afmilitariseringen. Endvidere skaber det stigende antal overtrædelser af retsstatsprincipperne og menneskerettighederne og stigningen i antallet af trusler og vold mod menneskerettighedsaktivister og folk, der arbejder inden for retsvæsenet, samt en øget polarisering i det guatemalanske samfund alvorlige spændinger i et land, der står foran en valgkamp op til det planlagte valg i november 2003. På trods af visse opmuntrende tegn inden for retsvæsenet, herunder domfældelsen af antropologen Myrna Macks mordere, samt forslaget om at nedsætte en kommission med henblik på at undersøge ulovlig magtanvendelse og hemmelige sikkerhedsstyrker er straffrihed siden konflikten sluttede den absolutte regel, hvad angår sager, der vedrører menneskerettigheder.

På baggrund af ovenstående anvender Kommissionen i sit forsøg på at løse op for situationen to komplementære fremgangsmåder i overensstemmelse med den beslutning om Guatemala, som Parlamentet vedtog i april 2002, og med Rådets resolution fra 1998 om oprindelige folk.

Gennem politisk dialog minder Kommissionen og medlemsstaterne til stadighed de guatemalanske myndigheder og lokale offentlige institutioner om vigtigheden af med udgangspunkt i principperne om demokrati, lighed, ikke-diskriminering, fred og social retfærdighed at respektere alle guatemalanske borgeres (ikke mindst de oprindelige folks) værdighed og sikre deres velfærd.

Hvad samarbejde angår, sigter Kommissionens strategi for 2002 til 2006 for samarbejde med Guatemala på at støtte fredsaftalen og bryde den fattigdoms- og udstødelsescirkel, som de fleste oprindelige folk er fanget i. Denne strategi fokuserer på følgende områder: god regeringsførelse, konsolidering af retsstatsprincipperne og beskyttelse af menneskerettighederne, lokaludvikling baseret på deltagelse, medvirken og lighed, ligelig fordelt økonomisk vækst og jobskabelse. De vejledende finansielle midler for Guatemala under Fællesskabets to hovedbudgetposter for Latinamerika (finanser og teknik samt samarbejde) udgør 93 mio. EUR.

Kommissionen har finansieret konkrete aktiviteter for oprindelige folk inden for områder som sundhed, uddannelse, integrering af flygtninge og ligeberettigelse. Disse initiativer vil blive styrket inden for de nærmeste måneder gennem en række samarbejdsprogrammer, der tager sigte på at forbedre oprindelige folks muligheder for at benytte retssystemet, styrke statsadvokaten gennem oprettelse af en Fiscalía indígena, dvs. et specielt departement, der skal befæste de oprindelige folks rettigheder, og assistere ombudsmanden (Procuradoría de los Derechos Humanos) i opfølgningen på oprindelige folks situation på lokalt niveau.

Herudover forbereder Kommissionen komplementære initiativer, der bl.a. tager sigte på at styrke civilsamfundets deltagelse, konsolidere statens decentraliseringsproces, fremme ligeberettigelse og menneskerettigheder og udvikle landdistrikterne, alt sammen initiativer, som det hovedsageligt vil være mayaindianere, der vil komme til at nyde godt af.

Guatemala er et målområde i Latinamerika under EU's initiativ for menneskerettigheder og demokrati (EIHRD) for perioden 2002-2004, som yder støtte inden for visse prioriterede områder, såsom forsoningsbestræbelser og bekæmpelse af racisme, fremmedhad, intimidering, straffrihed for kriminelle gerninger og tortur. Kommissionen vil også yde støtte til et nationalt organ til overvågning af, at menneskerettighederne overholdes, hvad oprindelige folk angår, og deltager ligeledes i udarbejdelsen af en rapport med titlen Rights of indigenous people and its accomplishment in Guatemala, der skal fremlægges for FN's ordfører for oprindelige folk.

Det skal endvidere også understreges, at kohærensen og koordineringen af Kommissionens initiativer i Guatemala styrkes gennem den såkaldte Mesodialogo, som er et permanent forum for Fællesskabets samarbejde med Guatemala, og som består af Kommissionen, medlemsstaterne, den guatemalanske regering og lokale og europæiske ngo'er (ikke-statslige organisationer). Inden for disse rammer blev der i december 2002 oprettet en undergruppe, der specifikt beskæftiger sig med oprindelige folk.

Hvad angår general Ríos Montts mulige deltagelse i det næste præsidentvalg, har regeringspartiet FRG (Frente Republicano Guatemalteco) endnu ikke besluttet, hvem der skal være partiets officielle kandidat. Kommissionen kan endvidere meddele, at forfatningsdomstolen allerede ved tidligere lejligheder har udtalt sig imod Ríos Montts kandidatur, og at den om nødvendigt på ny vil beskæftige sig med dette spørgsmål.